钦定古今图书集成/理学汇编/文学典/第117卷 > 王鏳
## 钦定古今图书集成/理学汇编/文学典/第117卷 > 王鏳

按《列朝诗集》，“鏳字叔闻，金坛人，恭简公樵之诸孙也。
数踏省门不得举，闭门下楗。读书尚志，欲期古人于
千载之上，流俗无知之者。中年薄游荆湘，又依其叔
有三之长安。国事日非，东西交讧，登临吊古，忧时叹
世，胸中块垒，发之于诗，往往牢愁结轖，不能尽其百
一。归里益不自聊，屏居郭外，游于酒人，日沉饮自放”
而已。乱后，每抠衣循发，以不即死为耻，悲歌流涕，有
沉渊立槁之志。一日，从里人饮，大醉，病卧三日，遂不
起。丙戌之十月也，年已七十矣。叔闻《送人下第诗》，有
“一夕残秋带客还”之句，吾友于中甫见而激赏之，命
其二子从之游。中甫二子之能诗，多自叔闻发之。余
游于氏，父子间最久，而不知叔闻丁亥冬过金坛，得
其诗于御君，篝灯疾读，俯仰太息。当吾世有叔闻而
不能知，且叔闻或知余而余不知叔闻，余之陋则已
甚矣。然世之习叔闻而不能知，读其诗而不能识，又
心薄之者不少也。昔人有言：“亲见扬子云禄位容貌，
不能动人。”又况以其《尔雅》之词，深婉之致，进于攘遗
拾渖、东涂西抹者之前，能不咥然而笑乎？然则叔闻
生而不见知于人，死而吾党思之，为之徬徨追赏，亦
未为不遇也。若夫叔闻之晚节，又当与谢皋羽、郑所
南齐名于千载之后。后之君子诵其诗，论其世，将有
如吴立夫、程克勤者采而录之，余又浅之乎？知叔闻
矣。